Kaakkuri-Metsokankaan alueen

TOIMINTAKERTOMUS 2019



1. Yleistä

Kaakkuri-Metsokankaan alue käsittää neljä kaupunginosaa: Kaakkuri, Metsokangas, Kiviniemi ja Perävainio. Kaakkurin suuralueella asui vuoden 2019 alussa yhteensä 15 099 ihmistä. Heistä huomattava osa kuului ikäryhmään 0-12 vuotiaisiin, joita oli kokonaisuudessaan 3597 henkilöä. Tästä johtuen Kaakkuri-Metsokankaan toiminnassa painottuu selvästi varhaiskasvatustyö ja varhaisnuorisotyö. Tulevaisuudessa tämä tulee näkymään myös nuorisotyössä entistä enemmän. Tällä hetkellä alueella järjestetään nuorille esimerkiksi nuorteniltoja sekä isoskoulutusta ja kertomusvuonna uutena toimintamuotona oli Metsokankaan koululla Ukkometson yksikössä järjestettävät nuortenillat yhdessä kaupungin nuorisotyön kanssa.

 Alueen omaleimaista toimintaa ovat varikkomessut, joiden kävijämäärä on kasvanut viime vuoteen verrattuna. Noissa messuissa vapaaehtoiset ovat merkittävässä roolissa jumalanpalveluksen musiikin toteuttamisessa. Jumalanpalveluselämässä omaleimaista toimintaa on myös kastemessut, jotka ovat verraten uutta toimintaa. Ne ovat kuitenkin löytäneet nopeasti oman paikkansa alueen toiminnassa. Huomionarvoista toiminnassa on, että alueen erityismessut ovat kasvattaneet kävijämääräänsä ja samaan aikaan tavallisten messujen kävijämäärät ovat laskeneet. Huomattava osa alueen kouluun lähtevistä lapsista osallistui koulutielle siunaamiseen syksyllä 2019.

Kertomusvuonna alueentyöntekijät vaihtuivat kohtuullisen paljon, tämä luonnollisesti vaati aikaa alueen toimintaan perehtymiseen sekä usein työntekijävaihdokset ovat haasteellisia siitä syystä, että yhteydet alueen toimijoihin täytyy rakentaa uudestaan. Syksyllä 2019 perustettiin myös työryhmä, joka tarkasteli alueen viihtyvyyttä ja toiminnallisuutta, työryhmän esittämiä kehitysehdotuksia laitetaan täytäntöön vuonna 2020. Vuonna 2019 8.-11.4 järjestettiin myös alueilla kiertävä pääsiäisnäytelmä alueen työntekijöiden voimin, näytelmää esitettiin Pyhän Andreaan kirkossa sekä alueen päiväkodeissa ja hoivalaitoksissa. Näytelmän näki kertomusvuonna noin 1200 ihmistä.

2. Jumalanpalveluselämä ja musiikkityö

Alueen jumalanpalveluselämää on monipuolista ja rikasta, joka käy ilmi siitä, että kertomusvuonna huomattava osa jumalanpalveluksista oli alueellisia tapahtumia, koko seurakunnan yhteisiä tapahtumia tai erityismessuja. Alueella järjestettäviä kirkon täyttäviä messuja ovat konfirmaatioiden ohella rippikoulusunnuntai, 10-synttärit ja Lyhtytapahtuma 1. adventtisunnuntaina. Näiden ohella alueella järjestettävät perhemessut keräävät hyvin väkeä jumalanpalveluksiin.

Pyhän Andreaan kirkossa järjestettiin jumalanpalvelus 92 kertaa ja niihin osallistui 12 268 henkilöä. Vuoteen 2018 verraten nousua on ollut 864 henkilöä: vuonna 2017 osallistujia oli 10278 ja 2018 vuonna 11404 henkilöä. Vaikka tilastollisesti jumalanpalvelusten kävijämäärä nousi viime vuoteen, sunnuntain messukävijöiden määrä on hienoisessa laskussa, kun jätetään konfirmaatiomessut huomioimatta. Sunnuntain messuja pidettiin yhteensä 55 kertaa. Niistä 32 kertaa oli tavallisia messuja ja niihin osallistui 1802 henkilöä. Alueella järjestettiin näiden lisäksi 7 perhemessua, joihin osallistui 1067 kävijää. Seitsemään varikkomessuun osallistui yhteensä 673 henkilöä. Kesällä 2019 Pyhän Andreaan kirkossa pidettiin kuusi konfirmaatiota, joissa oli 1834 kävijää. Alueen kolmessa kastemessussa oli yhteensä 259 kävijää. Viikkomessut eivät kuuluneet alueen yhteiseen toimintaan vaan toinen niistä oli nuorten kevätjuhlan messu, jossa siunattiin isoset kesän rippikouluihin, tuossa messussa oli kävijöitä 73. Toinen viikkomessu oli hiippakuntavaltuuston tilaisuuden aloittava jumalanpalvelus.

Kauden aloittavaan brunssiin syyskuussa osallistui 125 henkilöä. Lyhtytapahtumaan osallistui 330 henkilöä. Nämä syyskauden tapahtumat ovat vakiinnuttaneet paikkansa toimintakalenterissa ja ovat olleet onnistuneita tilaisuuksia. Jouluaaton hartauteen osallistui 151 henkilöä Kirkkokahveja/messunjälkeisiä tarjottavia järjestettiin 44 kertaa, joihin osallistui 2634 henkilöä.

Alueella järjestettiin koulukirkkoja 23 kertaa ja niissä oli 4728 kävijää, päiväkotikirkkoja pidettiin 12 kertaa ja niihin osallistui 1796 kävijää. Koulutielle siunaamisia järjestettiin kaksi kertaa, ja niihin osallistui yhteensä 224 henkilöä (vuonna 2018 327 henkilöä). Pyhän Andreaan kirkossa toimitettiin 37 erillistä kastetta, näiden lisäksi kastemessuissa kastettiin 8 lasta.

Musiikkitilaisuuksia järjestettiin 9 kertaa, joista konsertteja oli 5 ja laulutilaisuuksia 4. Tilaisuuksiin osallistui yhteensä 1079 henkilöä (konsertit 514 henkilöä ja laulutilaisuuksissa 565 henkilöä). Toimivia musiikkiryhmiä oli keväällä kolme. Chimeskello -yhtye oli syksyn tauolla. Vuosi 2019 oli erityisen vireä kuorojen osalta. Lapsi- ja tyttökuoro Andantino teki toukokuussa, yhdessä Pyhän Tuomaan kuoron kanssa kastemusiikkiäänitteen seurakuntien nettisivuille. Syksyllä molemmat kuorot osallistuivat Emilian Sorannan ”Lapset ja nuoret urkupenkillä” -hankkeeseen. Kuorolaiset toimivat osittain urkureina messuissa ja konserteissa, säestämällä mm. muuta kuoroa. Lisäksi Chimeskello – yhtye, lapsi- ja tyttökuoro Andantino ovat avustaneet säännöllisesti jumalanpalveluksissa ja järjestäneet konsertteja yhdessä muiden kanssa.

Majakkailtoja järjestettiin Pyhän Andreaan kirkolla seitsemän kertaa, joihin osallistui 567 henkilöä. Majakkatiimi järjesti myös kolme raamattuluentoa (Ilkka Puhakka), ja niihin osallistui yhteensä 195 henkilöä. Majakkailtoja järjestää tiimi, joka koostuu vapaaehtoisista seurakuntalaisista.

Tilasto A jumalanpalvelusten kävijämääristä

|  |  |  |  |  |  |  |
| --- | --- | --- | --- | --- | --- | --- |
| Kerrat/osallistujamäärä\*ei mukana kokonaisosallistujamäärässä | 2015 | 2016 | 2017 | 2018 | 2019 | Muutos ed.vuoteen. |
| Jumalanpalveluksia | 84/11907 | 11143 | 10278 | 92/11404 | 92/12 268 | +864 |
| Messuja | - | - | - | 35/2193 | 32/1802 | -391 |
| Perhemessuja | 8/1079 | - | - | 7 /1063 | 7/1067 | +4 |
| Varikkomessuja | 8/919 | - | - | 7/612 | 7/673 | +61 |
| Konfirmaatioita | - | - | - | 6/997 | 6/1834 | +837 |
| Kastemessuja | - | - | - | 2/108 | 3/259 | +151 |
| Viikkomessuja | - | - | - | 5/270 | 2/109 | -161 |
| Koulukirkkoja | 17/5227 | - | - | 24/5337 | 23/4728 | -609 |
| Päiväkotikirkkoja | 11/1415 | - | - | 6/824 | 12/ 1796 | +972 |
| \*Majakkailtoja | - | 8/1333 | 7/1562 | 7/1118 | 7/567 | -551 |

Tilasto B jumalanpalvelusten kävijämääristä

|  |  |  |  |  |
| --- | --- | --- | --- | --- |
| 2019\*ei mukana kokonaisosallistujamäärässä | Määrä | Osallistuneita | Ehtoolliselle osallistuneita | Keskiarvo / eht. vieraiden keskiarvo |
| Jumalanpalveluksia | 92 | 12 268 | - | 133 |
| Messuja | 32 | 1802 | 1089 | 56 / 34 |
| Perhemessuja | 7 | 1067 | 486 | 152 / 69 |
| Varikkomessuja | 7 | 673 | 433 | 96 / 61 |
| Konfirmaatioita | 6 | 1834 | 688 | 305 / 114 |
| Kastemessuja | 3 | 259 | 104 | 86 / 34 |
| Viikkomessuja | 2 | 109 | 101 | 54 / 50 |
| Koulukirkkoja | 23 | 4728 | - | 205 |
| Päiväkotikirkkoja | 12 | 1796 | - | 149 |
| \*Majakkailtoja | 7 | 567 | - | 81 |

**3. Nuorisotyö**

Helmikuussa 2019 järjestettiin 10-synttärit Karjasillan seurakunnan alueella 10-vuotta täyttäville lapsille. Kymppisynttärit aloitettiin yhteisellä perhemessulla ja sen jälkeen oli muuta järjestettyä juhlaohjelmaa. 10-synttärit tavoittivat yhteensä 204 seurakuntalaista juhlimaan Pyhän Andreaan kirkolle.

Vuonna 2019 Kaakkuri-Metsokankaan ja Karjasilla-Kaukovainion alueet toimivat rippikoulun jälkeisen nuorisotyön painopistealueina. Ensimmäisen vuoden isoskoulutukseen osallistui vuonna 2018 80 nuorta, joista noin 70 toimi kauden 2019 rippikoululeireillä ja 10-leirillä isosina. Parikymmentä nuorta toimi vuoden 2019 aikana myös erilaisissa avustustehtävissä lasten- ja nuorten leireillä. Syksyllä 2019 isoskoulutukseen ilmoittautui 83 isosta. Toimintakausi 2019 piti sisällään isoskoulutukseen liittyen myös neljä viikonlopun mittaista koulutusleiriä.

Syksyllä 2019 Metsokankaan koululta saatiin tilat Ukkometson yksiköstä uuden nuorten toiminnan aloittamiseksi. Nuorten avoimet ovet pidettiin neljänä keskiviikkona (klo 18-21) ja kolmena perjantaina (klo 17-22). Keskiviikko-illoissa oli mukana 4-6 täysi-ikäistä Avari-ohjaajaa seurakunnan omista nuorista ja perjantai-illat toteutettiin yhdessä kaupungin nuorisopalveluiden kanssa. Avari-ohjaajat olivat mukana myös yhdessä Ukkometson koululla järjestetyssä iltaperhekerhossa avustajina. Toiminta jatkunee samankaltaisena myös tulevalla toimintakaudella. Metsokankaan koululla jatkettiin viikottaisia koulupäivystyksiä (torstaisin klo 10-13) keväällä ja syksyllä joka toinen viikko (keskiviikkoisin klo 11-13) Vuonna 2019 järjestettiin 8 nuorteniltaa, joissa oli mukana keskimäärin 39 nuorta. Nuorten osallistumisessa voidaan huomata nousua edelliseen vuoteen, jolloin nuortenilloissa oli kevätkaudella 2018 oli mukana keskimäärin 19 nuorta. Kouluvierailuja ja päivänavauksia oli tasaisesti ympäri vuoden kaikilla alueen kouluilla.

4. Varhaiskasvatus

Toimintakertomusvuonna Pyhän Andreaan kirkolla järjestettiin päiväkerhoja, perhekerhoja, iltaperhekerhoja, muskareita sekä eskarilaisten ja 1.-2. luokkalaisten Reppuselkäkerhoa. Päiväkerhojen yhteydessä on järjestetty myös parkkikerhoja, jonne on voinut ilmoittaa 2-6-vuotiaan lapsen hoitoon esimerkiksi vanhempien käydessä hoitamassa asioita.

Syksyllä 2019 aloitettiin uutena toimintana liikuntapainotteinen iltaperhekerho Liikkis Metsokankaan koulun Ukkometson tiloissa. Kaakkurin kirjastossa jatkettiin yhteistyötä satutuokioiden merkeissä viikoittain. Pyhäkoulutoimintaa järjestettiin Varikkomessujen yhteydessä sekä Metsokankaalla puistopyhäkouluna. Perhepäivähoitoyhteistyötä toteutettiin viikoittain kokoontuvina Helmikerhoina. Kaakkurin alueella päivähoitoyhteistyö päiväkotien kanssa on toteutunut pikkukirkkoina tai kaikille soveltuvina tuokioina.

Kerholaiset ja päivähoidossa olevat lapset kutsuttiin kevät- ja joulukirkkoon sekä pääsiäisnäytelmään, joka toteutui osin kirkolla ja osin alueen päiväkotien ja palvelukotien tiloissa. Olimme mukana myös yhden päiväkodin isovanhempien joulujuhlassa. Varhaiskasvatus on ollut aktiivisesti mukana alueellisten perhemessujen ja –tapahtumien toteuttamisessa. Lisäksi kerholaiset ja perhepäivähoito kutsuttiin perheiden pyhäinpäivätapahtumaan.

Kerhojen kävijämäärässä ja ikäjakaumassa on ollut muutosta aiempiin vuosiin verrattuna. Tämä johtuu yhteiskunnallisen varhaiskasvatuksen muutoksista, esimerkiksi Oulun kaupunki tarjoaa viisivuotiaille ilmaisen päivähoidon ja kaupunki järjestää myös avointa varhaiskasvatusta. Aamun perhekerhoissa on ollut vakiintunut kävijämäärä ja samalla uusia perheitä on tullut mukaan toimintaan. Iltaperhekerhojen kävijämäärät ovat kasvaneet ja niiden järjestämiseen on käytetty enemmän resursseja. Uusi liikuntapainotteinen iltaperhekerho on myös saanut hyvän vastaanoton. Muskariryhmille on paljon kysyntää ja ryhmät ovat olleet täynnä.

5. Diakoniatyö

Kaakkuri-Metsokankaan alueella asiakaskontaktit painottuivat edellisvuoden tapaan tapaamisin, joissa oli esillä elämän monet eri haasteet. Aluetyöntekijän osalta tapaamisten määrä pysyi ennallaan suhteessa viime vuoteen, yhteensä tapaamisia oli 261. Eläkeläisten kerhoa pidettiin toimintavuotena 19 kertaa ja niihin osallistui keskimäärin 15 kävijää.

Yhteistyö muiden alueellisten toimijoiden sekä seurakunnan muiden työmuotojen kanssa jatkui vakiintuneella tavalla. Vapaaehtoisten merkitys tapahtumien toteuttamisessa oli edelleen tärkeää. Alueella vakiintunut aamupuuro-toiminta toteutettiin 30 kertaa ja siihen osallistui 1151 kävijää, jolloin keskiarvoksi muodostuu 38 kävijää. Osallistujia oli noin 350 kävijää viime vuotta enemmän. Nimenomaan muskareihin osallistuvat äidit lapsineen ovat löytäneet aamupuurotoiminnan. Leipäkasseja jaettiin edellisvuotta vähemmän; 28 kertaa, noin 370 kappaletta. Vähenemisen taustalla oli jakokertojen sekä jaettavan leivän määrän väheneminen.

Alueelliseen toimintaan on nimetty yksi diakoniatyöntekijä. Alueelle nimetty työntekijä toimi myös koko seurakunnan alueella esimerkiksi vastuunkantajana toimintakeskus Kipinän seurakuntaryhmässä sekä OYS:n os 53 palveluryhmässä Tämän lisäksi alueella toimii toinen diakoniatyöntekijä, jonka painopistealueena on mielenterveystyö. Oman erityisen tehtävän ohella hän toimi keväällä 2019 myös Kaakkurin aluetyössä (perhevalmennuksessa, hyvinvointineuvolayhteistyössä sekä alueellisessa toiminnassa kuten Majakkaillat). Kesäkuusta alkaen hän oli loppuvuoden vuorotteluvapaalla, jolloin tehtävät hoidettiin alueellisesti, esimerkiksi Olkkaritoiminnassa varhaiskasvatus teki yhteistyötä Yhden vanhemman perhe- yhdistyksen kanssa.

Mielenterveystyö kaupungin muiden mielenterveystoimijoiden kanssa jatkui kevätkauden, käytännössä toukokuun 2019 loppuun ja jäi tauolle loppuvuodeksi työntekijän virkavapauden ajaksi. Asiakasohjaukset diakoniatyöntekijälle toteutuivat käytännössä Kontinkankaan Hyvinvointikeskuksen psykiatristen sairaanhoitajien, Kaakkurin terveysaseman/neuvolan sairaanhoitajien sekä Kaakkurin alueen sosiaaliohjaajan kautta. Työ painottui suurelta osin yksilöasiakaskohtaamisiin. Asiakastapaamiset toteutuivat seurakunnan tiloissa, kotikäynneillä sekä eri verkostoissa. Yhteistyötahojen lisäksi asiakkaat ottivat myös itse suoraan yhteyttä ja varasivat tapaamisaikoja. Tapaamiskertoja oli keskimäärin 3-10/asiakas, osalla enemmän kuin 10 kertaa. Asiakastapaamisien syinä olivat äkilliset kriisit, suru, erilaiset mielenterveydenhäiriöt, joista suurimpana käyntisyynä masennus. Myös ihmissuhdevaikeudet korostuivat yhä useammassa tapaamisessa. Tapaamisissa keskeistä oli psyykkisen tuen mahdollistaminen mikä toteutui keskustelun keinoin sekä myös monin käytännön toimenpitein.

6. Yhteenveto

Alueen toiminnan tilastollisesta tarkastelusta sekä työalojen toimintakertomuksien tarkastelusta nousee esille kolme seikkaa. Ensimmäiseksi Kaakkuri-Metsokankaan alueen toimintaympäristö on jatkuvassa muutoksessa ja alueen työntekijöiden tulee jatkuvasti analysoida omaa toimintaansa voidakseen vastata toimintaympäristön asettamiin haasteisiin. Toiseksi kertomuksesta nousee esille joiltain osin työntekijävaihtuvuus, joka asettaa haasteita koko aluetiimille sekä sisäisten prosessien sujuvuuden että ulkoisten prosessien jatkuvuuden osalta. Kolmanneksi työn vaikuttavuus alueella on erittäin korkea, sillä erilaisen tapahtumien ja toimintojen kautta seurakunnan tekemä työ tulee näkyväksi isolle osalle alueella asuvien ihmisten elämässä. Samoin voidaan arvioida, että välillisesti aluetiimin järjestämä toiminta koskettaa suurinta osaa alueella asuvia ihmisiä.